Egpaar van Uganda vermoor in huis op hoewe | Netwerk24
Deur Marietie Louw-Carstens 06 Januarie 2019 19:21
'n Man is in hegtenis geneem ná 'n dubbele gru-moord op 'n Ugandese egpaar op 'n hoewe buite Northam in Limpopo.
Kol. Moatshe Ngoepe, polisiewoordvoerder in Limpopo, sê 'n 24-jarige man, ook 'n Ugandese burger, is Saterdag in hegtenis geneem. Dit is nie seker of hy familie van die vermoorde egpaar is nie.
Ngoepe sê die polisie is Vrydag ontbied na 'n hoewe in die Wildebeeslaagte-gebied naby Northam omdat 'n huis aan die brand was.
Die brandweer is ook ontbied en alles moontlik is gedoen om die huis te red wat in ligte laaie was.
Reddingswerkers het 'n venster gebreek om in die huis te kom om die egpaar wat in die vlammehel vasgevang was, te red.
Ngoepe sê al die deure van die huis was gesluit.
Die egpaar, wat in hulle 30's was, is dood op die vloer van die huis gekry. Hulle het albei verkool.
Die oorsaak vir die moord is nog onduidelik en die polisieondersoek duur voort.
Ngoepe sê 'n reusesoektog is begin na die vermeende skuldige of skuldiges.
Heritage Protection Group (HPG), 'n misdaadbestrydingsorganisasie, het die polisie met die ondersoek gehelp.
Die soektog is uitgebrei tot in Rustenburg in Noordwes.
Ngoepe sê 'n 24-jarige man is met die hulp van lede van die polisie se openbare-orde-eenheid van Rustenburg in hegtenis geneem.
Die polisie het op die vermoorde egpaar se motor beslag gelê. Die verdagte was vermoedelik met die motor op pad na 'n onwettige werkswinkel in Rustenburg waar motors se onderdele gestroop word.
Ngoepe sê die polisie het die egpaar se selfone, 'n tablet-rekenaar, 'n horlosie en huissleutels in die motor gekry.
Die 24-jarige man sal eersdaags op aanklagte van moord, brandstigting en diefstal van 'n motor in die landdroshof op Northam verskyn.
"Die rede vir die moord is nog onduidelik en die polisieondersoek duur voort," sê Ngoepe.
Die name van die egpaar sal eers bekend gemaak word nadat al hul familielede oor hul dood in kennis gestel is.